টেলিভিশনের অনুষ্ঠান নির্মাণ, এই প্রক্রিয়াটি মূলত ক্ল্যাসিক। নিত্য নতুন ধারনা বা কনসেপ্ট-এর পরিবর্তন ছাড়া অনুষ্ঠান নির্মাণ প্রক্রিয়া সেই শুরু থেকেই একই থেকে গেছে। তবে ক্যামেরা ও ভিডিও সম্পাদনার যান্ত্রিক দিক বিজ্ঞানের অগ্রগতির সাথে সাথে এগিয়েছে অনেকদূর। টেলিভিশনের দর্শন যোগ্য অর্থাৎ টিভি পর্দার ছবির মান আধুনিক ডিজিটাল মাধ্যমে বেড়েছে অনেক গুণ; এটি অবশ্য টেলিভিশনের কি অনুষ্ঠান, কি সংবাদ, কি বিজ্ঞাপন সব ক্ষেত্রেই সমভাবে প্রযোজ্য। তাই একটি অনুষ্ঠান কতোটা ভালো হবে বা অন্যভাবে বললে কতোটা দর্শক গ্রহণযোগ্যতা পাবে তা নির্ভর করে অনুষ্ঠানটির কনসেপ্ট বা ধারনা, সম্ভাব্য ক্ষেত্রে ভালো স্ক্রিপ্ট এবং সর্বোপরি অনুষ্ঠানের প্রযোজকের দক্ষতা ও রুচির উপর। যুগের চাহিদা, উন্নত প্রযু্ক্তি এসব বিষয় অনুষ্ঠান প্রযোজনায়ও এনেছে অনেক বৈচিত্র। আমরা আমাদের আলোচনা অবশ্য সংবাদ প্রযোজনাকে ভিত্তি ধরেই করবো, তাই অনুষ্ঠান প্রযোজনার বিষয়ে আলোচনা আর এগিয়ে নেব না।